SKRIFTLIG FORESPØRGSEL P-1974/99

af Theodorus Bouwman (Verts/ALE) til Kommissionen

(19. oktober 1999)

Om: Interreg, Urban, partnerskab og bæredygtig udvikling

Kommissionen vedtager i dag (14.10.1999) retningslinjerne for de nye EF-initiativer Interreg og Urban. Grundlaget for dette års reform af strukturfondene er principperne om partnerskab og bæredygtig udvikling. Der er to andre meddelelser, som Kommissionen for nylig har udsendt, der også går i denne retning, nemlig det europæiske fysiske og funktionelle udviklingsperspektiv, som desuden blev drøftet på det uformelle møde mellem EU-landenes ministerier for byplanlægning og fysisk planlægning i Tampere den 4.-5. oktober 1999, og Bæredygtig Byudvikling i Den Europæiske Union: Rammer for Handling. I Europa-Parlamentets beslutninger om de to meddelelser fra Kommissionen(1) opfordres Kommissionen til at følge disse to strategiske dokumenter op på passende måde.

Kan Kommissionen forklare, hvordan den agter at sikre, at det bredest muligt udsnit af nationale, lokale og regionale partnere, herunder lokale myndigheder og ngo'er, kan deltage i udformning, gennemførelse og opfølgning af de projekter, der finansieres under Interreg og Urban?

Kommer partnerskab til at spille en selektiv rolle i forbindelse med udvælgelsen af projekter?

Hvordan vil Kommissionen sikre, at både tanken bag det europæiske fysiske og funktionelle udviklingsperspektiv samt bag Bæredygtig Byudvikling i Den Europæiske Union: Rammer for Handling og Europa-Parlamentets henstilling vedrørende disse to meddelelser hver for sig komme til at præge de strukturinterventioner, der finansieres under Interreg, og dem, der finansieres under Urban?

Kan Kommissionen navnlig oplyse, om bæredygtige regionale og lokale bilfri transportordninger og økologisk byfornyelse vil blive betragtet som højtprioriterede områder, der skal støttes?

(1) Se betænkning af Novo Belenguer (A4-0206/98, beslutning vedtaget den 2. juli 1998) EFT C 226 af 20.7.1998, s. 42, og betænkning af Orlando (A4-0247/1999, beslutning vedtaget den 4. maj 1999).

Svar afgivet på Kommissionens vegne af Michel Barnier

(18. november 1999)

Kommissionens vedtagelse den 13. oktober 1999 af udkast til retningslinjer for EF-initiativerne Interreg og URBAN(1) udgjorde det første skridt i en samlet godkendelsesproces for disse to initiativer. I overensstemmelse med adfærdskodeksen for Kommissionens gennemførelse af strukturpolitikker vil Kommissionen sørge for, at Parlamentets holdning tages i betragtning inden den endelige vedtagelse af retningslinjerne.

Som anført i punkt 7 i udkast til retningslinjer for Interreg og i punkt 9 i udkast til retningslinjer for URBAN vil Kommissionen sikre, at et stærkt partnerskab vil blive et af de fremherskende principper i begge EF-initiativer i næste programmeringsperiode.

Kommissionen mener, at Det Europæiske Fysiske og Funktionelle Udviklingsperspektiv og handlingsplanen for en bæredygtig byudvikling i Den Europæiske Union bør indeholde oplysninger om forberedelsen af henholdsvis Interreg- og URBAN-programmerne. Dette fremgår tydeligt af punkt 14 i udkast til retningslinjer for Interreg og punkt 6 i udkast til retningslinjer for URBAN.

I overensstemmelse med nærhedsprincippet beslutter de lokale partnere, til hvilke foranstaltninger og projekter der skal ydes støtte. I den vejledende liste over støtteberettigede foranstaltninger i bilag 1 i udkast til retningslinjer for URBAN er det dog specifikt angivet, at der skal skabes bilfrie områder og byfornyelsesaktiviteter.

(1) KOM(1999) 479 endelig udg. og KOM(1999) 477 endelig udg.